
	«  2ος  κύκλος  διαλέξεων Ανοικτού  Πανεπιστημίου  Κύπρου »


	Ομιλία του Υπουργού Εξωτερικών της Κυπριακής Δημοκρατίας

κ. Νίκου Χριστοδουλίδη

Η Κυπριακή Εξωτερική Πολιτική:  Σκέψεις και Προβληματισμοί 
στο Σπίτι της Κύπρου


Με την ομιλία του Υπουργού Εξωτερικών της Κυπριακής Δημοκρατίας κ. Νίκου Χριστοδουλίδη, με θέμα Η Κυπριακή Εξωτερική Πολιτική: Σκέψεις και Προβληματισμοί, συνεχίστηκε, την Τετάρτη 2 Μαΐου 2018, στο Σπίτι της Κύπρου στην Αθήνα,  η  «Σειρά διαλέξεων του Ανοικτού Πανεπιστημίου Κύπρου», παρουσία του Πρέσβη της Κυπριακής Δημοκρατίας κ. Κυριάκου Κενεβέζου, του Υφυπουργού Εξωτερικών της Ελληνικής Δημοκρατίας κ. Τέρενς-Νικολάου Κουίκ, εκπροσώπων ελληνικών κομμάτων, των Ενόπλων Δυνάμεων και των Σωμάτων Ασφαλείας, κυπριακών οργανώσεων, κομμάτων και φορέων,  διπλωματών και μεγάλου ακροατηρίου.
Τον κ. Χριστοδουλίδη υποδέχθηκε στο Σπίτι της Κύπρου η Μορφωτικός Σύμβουλος κ. Μαρία Παναγίδου, ενώ χαιρετισμό στην εκδήλωση απηύθυναν, ο Πρέσβης κ. Κυριάκος Κενεβέζος και ο Πρύτανης του Ανοικτού Πανεπιστημίου Κύπρου, Καθηγητής κ. Σωκράτης Κάτσικας.
Στο πλαίσιο της ομιλίας του, ο κ. Χριστοδουλίδης αναφέρθηκε στη διαμόρφωση, τα δεδομένα και τα αποτελέσματα της εξωτερικής πολιτικής της Κυπριακής Δημοκρατίας, μετά το 2013, ενώ εκτενή αναφορά έκανε στις πρωτοβουλίες που προτίθεται να αναλάβει η κυβέρνηση στον τομέα της εξωτερικής πολιτικής αλλά και σε μεταρρυθμίσεις που πρέπει άμεσα να υιοθετηθούν.

Όπως επεσήμανε, η Κυπριακή Δημοκρατία, σήμερα, σε περιφερειακό και διεθνές επίπεδο, προσεγγίζεται μέσα από μια διαφορετική οπτική. Η επίλυση του Κυπριακού παραμένει η πρώτη προτεραιότητα της εξωτερικής πολιτικής, η οποία, ωστόσο, δεν είναι πλέον μονοθεματική, με αποτέλεσμα η Κύπρος να έχει αναδειχθεί, σε περιφερειακό και διεθνές επίπεδο, σε σημείο θετικής αναφοράς και πυλώνα σταθερότητας και ασφάλειας στην ευρύτερη περιοχή. Προσεγγίζεται, είπε ο υπουργός Εξωτερικών, ως ένας αξιόπιστος και προβλέψιμος εταίρος και πάροχος ασφάλειας σε μια περιοχή αστάθειας.

Η «Σειρά Διαλέξεων Ανοικτού Πανεπιστημίου Κύπρου», που τον επόμενο μήνα, με την απονομή των σχετικών βεβαιώσεων παρακολούθησης, συμπληρώνει, αισίως, τον δεύτερο ετήσιο κύκλο της, συνδιοργανώνεται και πραγματοποιείται στο πλαίσιο της συνεργασίας και της γόνιμης σύμπραξης του Σπιτιού της Κύπρου, του Ανοικτού Πανεπιστημίου Κύπρου και του Ελληνικού Πολιτιστικού Ομίλου Κυπρίων Ελλάδος. Πρόκειται για μία πολύ σημαντική μορφωτική πρωτοβουλία και προσπάθεια, που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, για την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, μέσω συντονισμένων πολιτιστικών και εκπαιδευτικών δράσεων.

3 Μαΐου 2018

